《述怀》
宋代·李纲

早游文翰圃，误齿缙绅涂。兰省为郎久，霜台奋舌孤。

荷知诚特达，励志敢踌躇。屡赐枫宸对，亲蒙御笔除。

月卿论钜礼，柱史进寒儒。黼座当阳日，螭坳载笔初。

明堂颁政事，路寝集簪裾。绣案横雕槛，天香夹御炉。

翠华来宝辇，清跸警嵩呼。法驾临真馆，芳尘从属车。

重瞳瞻日月，粹色仰琼瑜。侍立亲龙衮，书言粲帝谟。

视朝崇政罢，劝讲迩英馀。丽日明金殿，轻风响佩琚。

漏声寒淅沥，槐影绿扶疏。紫橐陪时彦，黄扉寓直庐。

仙游疑阆苑，清梦岂华胥。遇事肯怀禄，衔恩宁惜躯。

惟惭涉道浅，岂恨与时迂。犬马知爱主，龟蛇思报珠。

未终青史志，一奏皂囊书。谁谓爰丝直，端同汲黯愚。

谪官来剑浦，襆被出神都。感激心独苦，飘零岁已徂。

悽悽念终养，冉冉叹征途。四海尽蒙泽，孤臣方向隅。

愿回天上照，一起辙中枯。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。